Efter den store snestorm onsdag i sidste uge har der været stor efterspørgsel på sneskovle, salt og kælke. Det har betydet, at flere butikker i Nordjylland har haft udsolgt af de varer. Så hvis man ville nyde sneen med en kælketur eller komme af med sneen på sit fortov, har det ikke helt været uden udfordringer at få fingrene i varerne. Den voldsomme storm og alt den sne den bragte med sig, fik nordjyderne til at strømme til butikkerne og købe både kælke, salt og sneskovle. Det blev gjort lige efter sneen var faldet første gang, hvilket tyder på, at den store mængde sne kom bag på mange nordjyder, som ikke var forberedte på det pludselige snevejr. Flere varer på vej Der er dog håb forude, for flere butikker, som TV2 Nord har snakket med, bliver forsynet med de manglende varer i dag tirsdag. - Vi håber på at få en levering af salt og sneskovle i dag, siger Alexander Pedersen fra Jem og Fix i Nørresundby. Med endnu et drys sne over Nordjylland, som meteorologerene har lovet vil falde torsdag, kommer leveringen på rette tidspunkt, så man denne gang kan forberede sig og være helt klar til endnu et helt hvidt Nordjylland.
Sneen har gjort varer som kælke, sneskovle og salt ekstra populære, og det har medført mangel på varerne i butikkerne i hele Nordjylland.